**Figyelemfelhívó tájékoztatás!**

**Szén-monoxid mérgezés megelőzése**

megfelelő fűtéssel, tüzeléssel

**A szén-monoxid (CO):**

A szén-monoxid színtelen, szagtalan, erősen mérgező gáz. Az éghető anyagok tökéletlen égése során keletkezik. Zárt térben fokozottan veszélyes, mert ott könnyen feldúsulhat.

A szén-monoxid-mérgezés kezdeti tünetei nem feltűnőek: nyugtalanság, zavartság, kábultság, fejfájás, szédülés, émelygés, hányás léphet fel. Ezt izomgörcsök követik a végtagokon, majd az egész testen, eszméletvesztés következik be, majd az izmok ellazulnak, a légzés megszűnik, beáll a halál. Ha hirtelen romlik a közérzete, és a közelben fűtőberendezés található, gyanakodjon a CO koncentráció megnövekedésére, szellőztessen, hagyja el a helyiséget, hívjon segítséget!

**Tüzelőberendezések telepítésének, cseréjének, átalakításának előkészítése:**

Fűtési és melegvíz előállítási igényeinek és lehetőségeinek megfelelő, környezetbarát tüzelő-, fűtőberendezést telepítsen otthonába. A tüzelőberendezés kiválasztásához kérje szakember segítségét, nehogy utólag derüljön ki, hogy a megvásárolt berendezés üzembehelyezése jogszabályi előírásba ütközik. A tüzelőberendezés építése, telepítése előtt igény- és helyszínfelmérés, rendszertervezés szükséges, ehhez kérje szakember segítségét.

Ha nyitott égésterű, kéménybe kötött tüzelőberendezés beépítésére kerül sor, nagyon fontos a megfelelő levegő utánpótlás biztosítása. A korszerű ablakok zárt állapotban alig engednek be levegőt, ezért önműködő, nem lezárható résszellőzővel, vagy légbevezetővel kell ellátni. Ennek kiválasztásához, méretezéséhez szakember igénybevétele szükséges. A meglévő légmentesen záró ajtókat-ablakokat is javasolt önműködő, nem lezárható résszellőzővel, vagy légbevezetővel ellátni.

**Kivitelezés:**

A tüzelőberendezés (fűtési, melegvíz előállító berendezés) beszerelését és a hozzá kapcsolódó égéstermék elvezető ki/átalakítását, bélelését bízza szakemberre. Legyen tisztában azzal, hogy gázüzemű tüzelőberendezések szerelését csak engedéllyel rendelkező szakember végezheti, az égéstermék-elvezetőn végzett átalakítások megfelelőségét pedig az illetékes kéményseprőipari tevékenységet ellátóval ellenőriztetni kell.

Körültekintően alakítsa ki otthona hőszigetelését, gondoskodjon a jó közérzethez és a tüzelőberendezések égéséhez szükséges levegő-utánpótlás biztosításáról.

A **gázszerelők jegyzéke** megtalálható a Magyar Kereskedelmi Engedélyezési Hivatal honlapján közzétett nyilvántartások között:

<http://mkeh.gov.hu/hivatal/kozerdeku_adatok_2013/tevekenysegre_mukodesre_vonatkozo_adatok/nyilvantartasok>

A **tanúsított kéményépítők-szerelők** listája elérhető az ÉMI Nonprofit Kft. honlapján:

<https://www.emi.hu/emi/web.nsf/pub/kemeny_epitok_szerelok.html>

**Használat:**

Használjon a tüzelő-, fűtőberendezésnek megfelelő, a gyártó, és kivitelező által meghatározott tüzelőanyagot. Szilárd tüzelésű berendezéséhez felelős erdőgazdálkodásból származó tűzifát vásároljon. A tűzifát szárítsa csapadéktól védett, jól szellőző tűzifatárolóban legalább 12 hónapig, vagy már eleve ilyen fát vegyen.

Gondoskodjon a berendezés megfelelő üzemeltetéséről, rendszeres karbantartásáról. Ügyeljen a tűzrakás és a begyújtás helyes technikájára, a tüzelőberendezést környezetbarát módon, a termék műszaki tájékoztatójában leírtak szerint rakja meg és gyújtsa meg. A tüzelés során biztosítsa a szükséges égéslevegőt. A szakszerű tüzeléssel nemcsak a balesetveszélyt, hanem üzemeltetési költségeit is csökkentheti.

A tüzelő-, fűtőberendezés, valamint az égéstermék-elvezető (kémény) kötelező felülvizsgálatát, ellenőrzését, karbantartását szakemberrel – kéményseprő, gázkészülék felülvizsgáló, kályhás – végeztesse el.

A tüzelő-, fűtőberendezések nem a háztartásban keletkezett hulladékok elégetésére szolgálnak. A vegyes tüzelésű kazán sem hulladékégető berendezés, a különböző hulladékok égetése a vegyes tüzelésű berendezésekben is tilos. Hulladék égése során azokból mérgező, egészséget károsító anyagok szabadulnak fel. Többségük (pl. a műanyag termékek) a kéményben kátránykiválást okoznak, melynek hatására kéménytűz keletkezhet.

Tilos elégetni:

* a „kezelt” fát: festett, lakozott fát, régi ablakkeretet, ajtót, raklapot,
* a rétegelt lemezeket, bútorlapokat,
* az építési fahulladékot,
* a színes, „fényes” papírhulladékot,
* mindenfajta műanyagot (PET palackot), fémet, autógumit, használt ruhát,
* a fáradt olajat, üzemanyagot.

A berendezések útmutatóiban leírtak, illetve a szakemberek (tervező, kivitelező) által javasoltak szerinti használattal ügyelhet arra, hogy:

* a tüzelőberendezés ne tömődjön el, ne szivárogjon, egyéb meghibásodás ne érje,
* a kémény keresztmetszete ne csökkenjen, ne tömődjön, vagy ne záródjon el,
* a kémény tetejére, illetve közvetlen közelébe a szabad áramlást akadályozó tárgy (például: parabola antenna, épületrész, növény) ne kerüljön.

Nyitott égésterű berendezés helyiségének a légutánpótlását soha ne szűntesse meg, a légbevezetőket, szellőzőrácsot soha ne takarja le.

Használjon szén-monoxid érzékelő berendezést és a mellékelt tájékoztató szerint, szakszerviz bevonásával tartsa azt karban. A megfelelő szén-monoxid érzékelő berendezések listája megtalálható a BM OKF honlapján:

<http://www.katasztrofavedelem.hu/index2.php?pageid=szervezet_hirek&hirid=4597>

Ügyeljen a megfelelő levegő-utánpótlásra. A rendszeres szellőztetés életet menthet.

**Mit tegyen szén-monoxid gyanúja esetén:**

Azonnal szellőztessen, nyisson ablakot, ajtót.

Zárja el a nyitott égésterű berendezés(eke)t.

Menjen olyan helyre, ahol a friss levegő biztosított.

Hívja a mentőket, tűzoltókat a 112-es segélyhívó számon.

Megfelelő védőfelszerelés (légzőkészülék) nélkül ne próbáljon segítséget nyújtani.

**Tegyen saját és szerettei biztonságáért!**

**Már szén-monoxid jelenlétének gyanúja esetén is hívja a 112-es segélyhívó számot!**